   نئين دهلي (ويب ڊيسڪ) ڀارتي حڪومت هلندڙ سال شيڊيول ٽي ٽوئنٽي ورلڊ ڪپ لاءِ پاڪستاني رانديگرن کي ويزائون جاري ڪرڻ جو فيصلو ڪري ورتو. ڀارتي حڪومت جي ان فيصلي کانپوءِ بابر اعظم جي قيادت ۾ قومي ڪرڪيٽ ٽيم کي آڪٽوبر ۾ آءِ سي سي ٽي ٽوئنٽي ورلڊ ڪپ ۾ شرڪت لاءِ ڀارت جو سفر ڪرڻ ۾ ڪا ڏکيائي پيش نه ايندي. واضح رهي ته پاڪستان ڪرڪيٽ بورڊ آءِ سي سي کان مطالبو ڪيو هو ته جيڪڏهن ڀارتي ڪرڪيٽ بورڊ پاڪستاني ٽيم، ميڊيا ۽ شوقينن لاءِ ويزائن جي معاملي ۾ سولائيون پيدا نٿو ڪري ۽ لکت ۾ خاطري نٿو ڪرائي ته ٽورنامينٽ دبئي منتقل ڪئي وڃي. هوڏانهن ڀارت هلندڙ سال شيڊيول ٽي ٽوئنٽي ورلڊ ڪپ لاءِ وينيوز جي چونڊ به ڪري ڇڏي. بي سي سي آءِ اختيارين موجب ٽي ٽوئنٽي ورلڊ ڪپ جون ميچون ممبئي، حيدرآباد، ڪلڪتي، نئين دهلي، بينگلور ۽ چنئي ۾ ٿينديون، جڏهن ته ميگا ايونٽ جو فائنل احمد آباد جي نريندر مودي اسٽيڊيم ۾ کيڏيو ويندو.